KOMISSION TÄYTÄNTÖÖNPANOASETUS (EU) 2020/1013,

annettu 20 päivänä heinäkuuta 2020,

tietokokonaisuuksien teknisten tietojen täsmentämisestä, teknisten mallien vahvistamisesta tietojen toimittamista varten ja otantatutkimuksen järjestämisestä laadittavia laaturaportteja koskevien yksityiskohtaisten järjestelyjen ja sisällön täsmentämisestä tieto- ja viestintätekniikan käytön aihealueella viitevuodeksi 2021 Euroopan parlamentin ja neuvoston asetuksen (EU) 2019/1700 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisten puitteiden vahvistamisesta otannalla kerättyihin yksilötason tietoihin perustuville henkilöitä ja kotitalouksia koskeville Euroopan tilastoille ja Euroopan parlamentin ja neuvoston asetusten (EY) N:o 808/2004, (EY) N:o 452/2008 ja (EY) N:o 1338/2008 muuttamisesta ja Euroopan parlamentin ja neuvoston asetuksen (EY) N:o 1177/2003 sekä neuvoston asetuksen (EY) N:o 577/98 kumoamisesta 10 päivänä lokakuuta 2019 annetun Euroopan parlamentin ja neuvoston asetuksen (EU) 2019/1700 (1) ja erityisesti sen 7 artiklan 1 kohdan, 8 artiklan 3 kohdan ja 13 artiklan 6 kohdan,

sekä katsoo seuraavaa:

(1) Komission olisi täsmennettävä tietokokonaisuuden tekniset tiedot, kuten muuttujien kuvaus, tilaston perusjoukon tarkat ominaispiirteet, havaintoyksiköt ja vastaajia koskevat säännöt, jotta voidaan varmistaa tieto- ja viestintätekniikan käytön aihealuetta koskevan otantatutkimuksen täsmällinen toteutus.

(2) Jotta tietojen toimittaminen jäsenvaltioilta komissiolle (Eurostat) olisi helpompaa, tietojen toimittamista varten on otettava käyttöön tekniset mallit käsitteineen ja prosesseineen, mukaan lukien tiedot ja metatiedot.

(3) Tieto- ja viestintätekniikan käytön aihealueelta toimitettavien tilastojen laadun arvioimiseksi on täsmennettävä laaturaportteja koskevat yksityiskohtaiset järjestelyt.

(4) Jäsenvaltioiden ja unionin toimielinten olisi aina tarvittaessa käytettävä tämän asetuksen liitteessä lueteltujen ominaispiirteiden luokkien osalta sellaisia tilastollisia alueyksikkö-, koulutus-, ammatti- ja toimialaluokituksia, jotka ovat yhteensopivia NUTS (2)-, ISCED (3)-, ISCO (4)- ja NACE (5)-luokitusten kanssa.

(5) Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Kohde Tässä asetuksessa täsmennetään tietokokonaisuuksien tekniset tiedot, vahvistetaan tekniset mallit, joiden avulla jäsenvaltiot toimittavat tiedot komissiolle (Eurostat), sekä täsmennetään laaturaporttien sisältö ja niiden toimittamista koskevat yksityiskohtaiset järjestelyt tieto- ja viestintätekniikan käytön aihealueella.

2 artikla Määritelmät Tässä asetuksessa tarkoitetaan 1) ’tiedonkeruujaksolla’ ajanjaksoa, jonka kuluessa tiedot kerätään vastaajilta; 2) ’viiteajanjaksolla’ ajanjaksoa, johon tietty tieto liittyy.

3 artikla Muuttujien kuvaus Muuttujien tekniset ominaispiirteet vahvistetaan liitteessä ja niitä ovat: a) muuttujan tunnus; b) muuttujan nimi ja kuvaus; c) koodit ja selosteet; d) suodatus: e) muuttujan tyyppi.

4 artikla Kohdeperusjoukkojen ja havaintoyksiköiden ominaispiirteet ja vastaajia koskevat säännöt 1. Tieto- ja viestintätekniikan käytön aihealueen kohdeperusjoukkoja ovat jäsenvaltion alueen yksityiset kotitaloudet ja henkilöt, joiden vakinainen asuinpaikka, sellaisena kuin se määritellään asetuksen (EU) 2019/1700 2 artiklan 11 kohdassa, on jäsenvaltion alueella. 2. Liitteessä lueteltujen kotitalouksia koskevien muuttujien osalta tiedot on kerättävä yksityisistä kotitalouksista, joissa vähintään yksi 16–74-vuotias jäsen asuu jäsenvaltion alueella. 3. Liitteessä lueteltujen henkilöitä koskevien muuttujien osalta tiedot on kerättävä jäsenvaltion alueella asuvista 16–74-vuotiaista yksityishenkilöistä. 4. Tiedot voidaan antaa vapaaehtoisesti alle 16-vuotiaista tai yli 74-vuotiaista henkilöistä. 5. Tietojen keruu tieto- ja viestintätekniikan käytön aihealueella tehdään siten, että havaintoyksikköinä on yksityisistä kotitalouksista koostuva otos tai yksityisiin kotitalouksiin kuuluvista henkilöistä koostuva otos.

5 artikla Viiteajanjaksot ja viitepäivämäärä 1. Yksityiskohtaisesta aiheesta ”Viranomaisasiointi” kerättävien tilastojen viiteajanjakso käsittää vuoden 2020 kolme viimeistä neljännestä ja vuoden 2021 ensimmäisen neljänneksen. 2. Kaikkien muiden aiheeseen ”Osallistuminen tietoyhteiskuntaan” kuuluvien yksityiskohtaisten aiheiden osalta viiteajanjakso on vuoden 2021 ensimmäinen neljännes. 3. Viitepäivämäärä on ensimmäisen haastattelun ajankohta (PP/KK/VVVV).

6 artikla Tiedonkeruujakso Vastaajien suoraan toimittamien tietojen osalta tiedonkeruujakso on vuoden 2021 toinen neljännes.

7 artikla Tietojen muokkausta, imputointia ja estimointia koskevat yhteiset standardit 1. Jos tiedot puuttuvat tai ovat virheellisiä tai epäjohdonmukaisia, tietoja on imputoitava, mallinnettava tai painotettava. 2. Tietojen käsittelyyn käytetyn menetelmän on säilytettävä muuttujien välinen vaihtelu ja korrelaatio. On mieluummin käytettävä menetelmiä, joissa imputoituihin arvoihin lisätään ”virhekomponentti” kuin menetelmiä, joissa imputoidaan ainoastaan ennustettu arvo. 3. On mieluummin käytettävä menetelmiä, jotka perustuvat rakenteeseen tai muuttujien yhteisvaihtelun muihin piirteisiin, kuin käyttää pelkkiin reunajakaumiin tai yhteen muuttujaan perustuvaa menetelmää.

8 artikla Määräaika ja vaatimukset tietojen toimittamiselle 1. Jäsenvaltioiden on toimitettava lopulliset tiedot komissiolle (Eurostat) viimeistään 5 päivänä lokakuuta 2021. Tiedot on toimitettava mikrotietotiedostojen muodossa (mukaan lukien asianomaiset painot). Tiedot on toimitettava kaikilta osin tarkistettuina ja validoituina tilasto- ja metatiedon vaihtoa koskevan standardin mukaisesti keskitetyn vastaanottopisteen kautta, jotta komissio (Eurostat) voi hakea tiedot sähköisesti. Tietojen on oltava validointisääntöjen mukaisia liitteessä kuvattua muuttujien koodausta ja suodatusta koskevan eritelmän mukaisesti. 2. Jäsenvaltioiden on toimitettava metatiedot komissiolle (Eurostat) komission (Eurostat) määrittelemän standardoidun metatietorakenteen mukaisesti kolmen kuukauden kuluessa mikrotietojen toimittamisen määräajasta. Metatiedot on toimitettava keskitetyn vastaanottopisteen kautta, jotta komissio (Eurostat) voi hakea tiedot sähköisesti.

9 artikla Laaturaportteja koskevat järjestelyt ja niiden sisältö 1. Jäsenvaltioiden on toimitettava komissiolle (Eurostat) tieto- ja viestintätekniikan käytön aihealueesta vuotuinen laaturaportti. 2. Vuotuisessa laaturaportissa on oltava laatua koskevat tiedot ja metatiedot, tietoja tutkimuksen tarkkuudesta ja luotettavuudesta ja kuvaus peruskäsitteiden ja määritelmien muutoksista, jotka vaikuttavat vertailukelpoisuuteen ajan mittaan ja eri maiden välillä. Laaturaportissa on myös oltava tiedot kyselylomakkeen mallin noudattamisesta ja kyselylomakkeeseen tehdyistä muutoksista, jotka vaikuttavat vertailukelpoisuuteen ajan mittaan ja eri maiden välillä. 3. Vuotuinen laaturaportti on toimitettava komissiolle (Eurostat) kolmen kuukauden kuluessa mikrotietojen toimittamisen määräajasta. 4. Laaturaportti on toimitettava keskitetyn vastaanottopisteen kautta, jotta komissio (Eurostat) voi hakea tiedot sähköisesti.

10 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä heinäkuuta 2020. Komission puolesta Puheenjohtaja Ursula VON DER LEYEN

(1) EUVL L 261 I, 14.10.2019, s. 1.

(2) Euroopan parlamentin ja neuvoston asetus (EY) N:o 1059/2003, annettu 26 päivänä toukokuuta 2003, yhteisestä tilastollisten alueyksiköiden nimikkeistöstä (NUTS) (EUVL L 154, 21.6.2003, s. 1).

(3) Kansainvälinen koulutusluokitus 2011, http://uis.unesco.org/sites/default/files/documents/international-standard-classification-of-education-isced-2011-en.pdf (saatavilla englanniksi ja ranskaksi).

(4) Komission suositus, annettu 29 päivänä lokakuuta 2009, kansainvälisen ammattiluokituksen (ISCO-08) käytöstä (EUVL L 292, 10.11.2009, s. 31).

(5) Euroopan parlamentin ja neuvoston asetus (EY) N:o 1893/2006, annettu 20 päivänä joulukuuta 2006, tilastollisen toimialaluokituksen NACE Rev. 2 vahvistamisesta sekä neuvoston asetuksen (ETY) N:o 3037/90 ja tiettyjen eri tilastoaloja koskevien yhteisön asetusten muuttamisesta (EUVL L 393, 30.12.2006, s. 1).